钦定古今图书集成/理学汇编/字学典/第108卷 > 岑宗旦
## 钦定古今图书集成/理学汇编/字学典/第108卷 > 岑宗旦

按《宣和书谱》：内臣岑宗旦，字子文，开封人。庆历初，以
父遗表通籍壁门。年十七，弃官游东南山水间，世颇
高之。尝取古之善书者，自汉迄唐，凡十有一人为论
以评其书曰：“张芝如班输构堂，不可增减；锺繇如盛
德君子，容貌若愚。”语其众妙，足以争造化者，羲之也；
较其父风，但恨乏天机者，献之也。世南潜心羲之，盖
“若颜子之亚圣；徐浩比肩儒雅，有类仲由之勇态。欧
阳询得其正，故如庙堂衣冠，不失动静；柳公权得其
劲，故如辕门列兵，森然环卫。怀素之闲逸，故如翩翩
真仙；真卿之淳谨，故厚重如周勃。至如李邕，则举动
不离规矩，而有亏适变之道焉。此皆其自得于心，积
学于外，而其吐论所以不愧古人者”与？然宗旦作字
尤善行书，如银钩虿尾，脱去娬媚，规模点画，当是苏
舜钦之亚，顾笔力亦穷于此矣。当时既有书名，人亦
爱重字画，一出，偶得之者，争相贾售。治平中，英宗尝
遣使谕旨，令书十扇以进，宗旦即书自为十篇上之，
英宗为之嘉赏。今御府所藏行书四：《太上道德经》《晓
赋》《书评》《崔白江湖》等诗